Folketing
2004-04-30

Den skattelettelse, der finder sted, og skattestoppet berører jo overhovedet ikke de kommunale muligheder. Det er en ren win-win. Ikke alene får borgerne flere penge til rådighed, men det koster ikke kommunekassen en krone. Det vil sige, at kommunen kan udnytte de muligheder, som kommunerne under et får, til, at der er flere penge til rådighed. Så det er da ren win-win. Fru Line Barfod har en opfattelse af, at det offentlige ejer folks løn, som om skattelettelse er noget, man betaler til den enkelte. Nej, en skattelettelse er noget, den enkelte får lov at beholde. Det er altså ikke noget, staten betaler. Det er borgeren, der betaler til staten og ikke omvendt, når vi taler om skat. Her er der altså tale om, at husholdningerne får lov at bestemme lidt mere, får lov at bestemme lidt mere, end fru Line Barfod bryder sig om, fordi i fru Line Barfods verden indgår jo, at vi tager alle pengene, og så kan vi give almisser til alle. Så kan alle få en tilgodeseddel og få at vide, hvad vi mener er rigtigt, og dermed fratages den enkelte retten til at vælge noget andet. I den måde, vi har lavet skattelettelse på, ligger jo trods alt, at der er en øget forbrugsmulighed for alle, der er i arbejde.